戲作常娥責
作者：梅堯臣
朝代：宋

paragraphs: 我昨既賦白兔詩，笑他常娥誠自癡。
正值十月十五夜，月開冰團上東籬。
畢星在傍如張羅，固謂走失應無疑。
不意常娥早覺怒，使令烏鵲繞樹枝。
啅噪言語誰可辨，徘徊赴寢搴寒帷。
又將清光射我腹，但覺軫粟生枯皮。
乃夢女子下天來，五色雲擁端容儀。
雕瓊刻肪肌骨秀，聲音柔響揚雙眉。
以理責我我爲聽，何擬玉兔爲凡卑。
百獸皆有偶然白，神靈獨冒由所推。
裴生亦有如此作，專意見責心未夷。
遂云裴生少年爾，謔弄溫軟在酒巵。
爾身屈强一片鐵，安得妄許成怪奇。
翰林主人亦不愛爾說，爾猶自惜知不知。
叩頭再謝沋已去，起看月向西南垂。